Cyril wil praat oor 'konstruksie-mafia' | Netwerk24
Deur Khulekani Magubane, Fin24, En William Horne 10 April 2019 16:28
Pres. Cyril Ramaphosa gaan met die Suid-Afrikaanse Federasie van Siviele Ingenieurskontrakteurs (Safcec) vergader oor die voortdurende ontwrigting van grootskaalse bouprojekte deur die sogenaamde "konstruksiemafia".
Dit kom nadat Safcec in Maart 'n brief aan die president gestuur het oor R25,5 miljard se konstruksieprojekte wat reeds deur misdaad gevandaliseer en ontwrig is.
Webster Mfebe, uitvoerende hoof van Safcec, het in sy brief veral aandag op die onlangse ontwrigting van die Mtentu-brugprojek van R1,65 miljard in die Oos-Kaap gevestig.
Die konstruksiemaatskappye Aveng en Strabag International, die vennote in die bou van dié brug, deel van die N2-Wildekuspad-projek, het op 4 Februarie force majeure verklaar weens geweld en dreigemente van geweld deur lede van die plaaslike gemeenskap. Hul onttrekking aan die kontrak is nou die onderwerp van 'n hofsaak met die Suid-Afrikaanse Nasionale Padagentskap (Sanral).
Mfebe, wat ook 'n voormalige LP vir die ANC en vakbondleier by die National Union of Mineworkers (NUM) was, het amptelik vir 'n omvattende ingryping deur die kabinet gevra.
Khusela Diko, die president se woordvoerder, het bevestig dat Ramaphosa die brief van Safcec ontvang het en dat hy nou daaraan aandag gee.
"Die probleme wat hulle uitwys, is al bespreek deur die presidensiële infrastruktuur-koördineringskomitee op 'n onlangse vergadering," sê Diko.
"Die president het ook onderneem om 'n vergadering met Safcec te reël. Maar sommige van die griewe word ook reeds deur provinsiale en nasionale owerhede behartig."
Diko sê ook die departement van ekonomiese ontwikkeling gaan verantwoordelik wees om ingrypings te bewerkstellig.